Tønsberg Kystkultursenter

Tønsberg Kystkultursenter er et senter og en stiftelse for kystkultur som ligger ved Kanalen i Tønsberg i Vestfold. Senteret ble etablert i 1991. Loggen kystlag, som ble etablert i 1980 som et lokallag av Forbundet Kysten, står for restaurering og drift av båter og bygninger på senteret.lokalhistoriewiki.no om Tønsberg kystkultursenter Bygninger og båter leies ut til arrangementer og grupper.

 Bygninger og båter 

 Murbygningene fra Teie ubåtstasjon 

Like ved Kanalbrua ble det i 1917 reist tre murbygninger som huset Teie ubåtstasjon fram til 1940 da tyskerne overtok anlegget og hadde fanger der. Etter andre verdenskrig ble bygningene «Ladestasjonen», «Verkstedet» og «Torpedomagasinet» brukt til yrkesskole. I 1990 ble de forfalne bygningene overdratt til kystkultursenteret.

 Riggerloftet 
Riggerloftet ble trolig reist på 1780-tallet på Bolærne øst for Tønsberg. Den fire-etasjers laftede] tømmerbygningen ble flyttet til Kaldnes mekaniske verksted under Napoleonskrigene. Her ble den benyttet til barderenseri, mastebod, riggerloft og lager. I 1993 ble Riggerloftet flyttet dit det nå står. Bygningen ble siden restaurert.

 Sjøbua 
Området vest for ubåtstasjonen var opprinnelig et treskipsbyggeri med slipp og en stor sjøbod. Seinere hadde bedriften ScanRope råvarelager i Sjøbua rett vest for båtbyggeriet. Sjøbua ble revet i 2002, men ble gjenreist i 2011. Slippen ved siden av mottar båter for reparasjon og vedlikehold.

 Prosjekt reperbanen 

Den første repslagerbygningen til Tønsberg reperbane ble bygd fra 1795. Da den lange bygningen brant i 1910, ble den gjenoppbygd som moderne ståltaufabrikk. Denne ble seinere revet, men kystkultursenteret planlegger å gjenreise 100 meter av bygningen. Vinteren 2022/23 gjennomføres første etappe av dette arbeidet, når 50 meter reperbane gjenreises på kystkultursenteret.

 «Berntine» 

«Berntine» er en galeas på 71,5 fot.«Berntine» i Sjøfartsdiektoratets skipsregister Den seilte som ishavsskute fra Tromsø 1890–1920, deretter som fraktefartøy. Skuta fikk navnet «Havnøy» i 1946. I 1978 ble den gjenoppbygd i Tønsberg som skoleskip i alternativt barnevernsarbeid. I 2008 ble båten overtatt av en stiftelse og fikk tilbake sitt opprinnelige navn.nrk.no 2008: Havnøy blir til Berntine Om sommeren har «Berntine» avganger fra Tollbodkaia utenfor Havnekontoret på Tønsberg Brygge.

 Referanser 

 Eksterne lenker 

 Tønsberg Kystkultursenter og Loggen Kystlag

Kategori:Kystkultur
Kategori:Byggverk i Tønsberg
Kategori:Tønsbergs historie
Kategori:Etableringer i 1991